瀑布
作者：李綱
朝代：宋

paragraphs: 我昔遊太華，矯首望仙掌。
瀑布如懸河，斗落五千丈。
空濛雨雹飛，澒洞巖壑響。
及觀廬山瀑，未覺快清賞。
飛泉出山腰，半派隱層嶂。
沈吟謫仙詞，其或過所奬。
傳聞山之巔，峰岫列屏障。
銀河落九天，噴薄殊異狀。
倒掛三石梁，無乃在此上。
逝將隨羽人，裹足一同往。
懷哉不可得，空積青霞想。